กรุงเทพมหานคร กลุ่มกรุงธนเหนือ ผนึกกำลังปลูกต้นกล้าโกงกางในท่อซีเมนต์ชายทะเลบางขุนเทียน ฟื้นฟูป่าชายเลน
นางสุธาทิพย์ สนเอี่ยม รองปลัดกรุงเทพมหานคร พร้อมกลุ่มเขตกรุงธนเหนือ 8 สำนักงานเขต ประกอบด้วย เขตธนบุรี คลองสาน จอมทอง บางกอกใหญ่ บางกอกน้อยบางพลัด ตลิ่งชัน และทวีวัฒนา จัดกิจกรรมปลูกต้นกล้าโกงกางในท่อซีเมนต์ “ขน ปัก ปลูก” ในแปลงปลูกที่ 8 จำนวน 500 ท่อ ณ ชายทะเลบางขุนเทียน เขตบางขุนเทียน เพื่อเป็นการเพิ่มจำนวนต้นโกงกางและพื้นที่ป่าชายเลน ป้องกันการกัดเซาะชายฝั่งทะเลบางขุนเทียน ฟื้นฟูป่าชายเลนให้คืนสู่สภาพเดิม ที่มีความสมดุลของระบบนิเวศ เป็นแหล่งอาหารและแหล่งอนุบาลตัวอ่อนของสัตว์หลากหลายชนิด ตลอดจนเป็นแหล่งศึกษาและเรียนรู้ธรรมชาติเชิงนิเวศที่สำคัญของกรุงเทพมหานคร กรุงเทพมหานคร โดยสำนักงานเขตบางขุนเทียน ได้จัดกิจกรรมปลูกต้นกล้าโกงกางในท่อซีเมนต์ไปแล้ว 6 ครั้งรวม 7,500 ท่อสำหรับกิจกรรมฯ ในวันนี้นับเป็นครั้งที่ 7 โดยกลุ่มเขตกรุงธนเหนือ ปลูกต้นกล้าลงในท่อซีเมนต์อีกจำนวน 500 ท่อ ในแปลงปลูกที่ 8 รวมปลูกต้นกล้าลงในท่อซีเมนต์ทั้งสิ้น 8,000 ท่อ